<classify> KITUO cha Sheria na Haki za Binadamu LHRC kinasaidia waandishi wa habari kupata huduma za kisheria pindi wanapokuwa wamepatwa na changamoto yoyote wakati wa utekelezaji wa majukumu yao.Hayo yalisemwa jijini Dodoma na Wakili kutoka Kituo cha Sheria na Haki za Binadamu, LHRC Fortunate Ntwale wakati akitoa mafunzo kwa wanahabari kuhusu uhuru wa kujieleza na uhuru wa habari.Alisema huduma hiyo ya kisheria ni ya bure kwa wanahabari, licha ya kwamba wamekuwa wakitoa huduma hiyo kwa jamii kwa ujumla, lengo likiwa ni kuhakikisha kila mmoja anapata haki pindi anapoihitaji.Waandishi ni taaluma muhimu nchini, wapo wasiokuwa na uwezo wa kuweka watetezi wa sheria pindi wanapopatwa na changamoto wakati wakitekeleza majukumu yao, hivyo tumejitoa kusaidia upatikanaji wa haki kwa kundi hilo, alisema Fortunate na kuongeza kuwa huduma hiyo ni hata katika Mahakama mbalimbali.Fortunate alisema huduma hiyo imeanza kutolewa tangu mwaka 2017 na ni mradi wa miaka miwili, ambapo wameweza kufanya utetezi katika masuala kadhaaa. Hata hivyo aliwasihi waandishi nchini kuzingatia miiko ya kazi zao na kufanya kazi kwa uadilifu, bila hofu na kwa kujiamini.Alisema waaandishi wa habari ni mhimili muhimu nchini,ambao usipozingatia maadili ya taaluma hiyo, inaweza kubomoa ama kuharibu nchi ama jamii, lakini kwa wakati mwingine kuweza kufundisha na kuibadilisha jamii.Kila taaluma ina miiko taratibu na hata maadili yake, ni vyema waandishi wakazingatia taratibu zilizowekwa ili kuweza kufanya kazi kwa usahihi huku wakiepuka changamoto kadha wa kadha, alisema na kuongeza kuwa pindi watakapopatwa na matatizo ni vyema wakatafuta msaada wa sheria.Hata hivyo alisema mbali na huduma ya msaada wa sheria lakini pia inawasaidia kuwajenga kwa kujiamini na kufanya kazi kwa usalama kwa kuzingatia maadili.Kuhusu uhuru wa kujieleza na uhuru wa habari, William Mtwazi kutoka LHRC Dodoma alisema, kituo hicho kimekuwa kimejikita katika kesi mkakati zenye kugusa maslahi mapana ya watanzania ili kupata suluhu. Alisema kesi hizo zimekuwa zikiendeshwa katika Mahakama mbalimbali nchini.  <topic>: KITAIFA 